text: জাতীয় পার্টির চেয়ারম্যান ও জাতীয় সংসদের বিরোধীদলীয় উপনেতা জিএম কাদের এমপি বলেছেন, জাতীয় পার্টির আমলে দেশে কোনো দুঃশাসন ছিল না। নারী-শিশু নির্যাতন ছিল না। ন্যায় বিচার ছিল। তাই অন্যায়-অত্যাচার কম হয়েছে। সুশাসনের কারণেই জাতীয় পার্টিকে এখনও মানুষ মনে রেখেছে।
  শনিবার বিকেলে নারায়ণগঞ্জের সোনারগাঁ পৌরসভার ঐতিহাসিক আমিনপুর মাঠে অনুষ্ঠিত সোনারগাঁ উপজেলা ও পৌরসভা জাতীয় পার্টির ত্রিবার্ষিক সম্মেলনে প্রধান অতিথির বক্তব্যে তিনি এসব কথা বলেন।
  জিএম কাদের বলেন, অসংখ্যবার দমন-পীড়ন, নির্যাতন চালিয়েও জাতীয় পার্টিকে নিঃশেষ করতে পারেনি। জাতীয় পার্টি দীর্ঘ ৩০ বছর ক্ষমতার বাহিরে থেকেও দিন দিন সুসংগঠিত হচ্ছে।
  যার প্রমাণ আজকের এই বিশাল জনসমাবেশ। অনুষ্ঠানে বিশেষ অতিথি হিসেবে উপস্থিত ছিলেন জাতীয় পার্টির মহাসচিব জিয়াউদ্দিন আহমেদ বাবলু, প্রেসিডিয়াম সদস্য লেফটেন্যান্ট জেনারেল (অব.) মাসুদ উদ্দীন চৌধুরী এমপি, ভাইস চেয়ারম্যান আরিফুর রহমান খান, আসিফ শাহরিয়ার, সোনারগাঁ পৌরসভার মেয়র সাদেকুর রহমান ভূঁইয়া প্রমুখ।
  এতে সভাপতিত্ব করেন জাতীয় পার্টির প্রেসিডিয়াম সদস্য ও নারায়ণগঞ্জ-৩ আসনের সংসদ সদস্য লিয়াকত হোসেন খোকা। সম্মেলনে সোনারগাঁ উপজেলা বিএনপির সিনিয়র সহ-সভাপতি রফিকুল ইসলামসহ কয়েকশ' নেতাকর্মী বিএনপি থেকে জাতীয় পার্টিতে যোগ দেন।
  পরে শম্ভুপুরা ইউনিয়ন পরিষদের চেয়ারম্যান আবদুর রউফকে সভাপতি ও জাতীয় পার্টিতে সদ্য যোগদানকারী রফিকুল ইসলামকে সহসভাপতি এবং পার্টির কেন্দ্রীয় নির্বাহী কমিটির সদস্য আবু নাইম ইকবালকে সাধারণ সম্পাদক করে ১০১ সদস্যবিশিষ্ট উপজেলা জাতীয় পার্টির পূর্ণাঙ্গ কমিটি ঘোষণা করা হয়।